Földi pokolként emlékszik főiskolai éveire Gregor Bernadett - írja a Story Magazinnak adott interjú alapján a Blikk. A színésznő a felvételi vizsgát is nagyon megalázónak élte meg. Azt mondta, a felvételi harmadik rostáján a Mesél a bécsi erdő egyik jelenetét kellett eljátszaniuk fürdőruhában, vizesen. Mivel kevesebb volt a fiú, ezért a lányoknak kétszer kellett ugyanazt előadnia. A színésznő egy széken dideregve, szinte meztelenül ült a vizsgabizottság mellett, a helyzet sokkot okozott neki.

Felvették, de utána megkezdődött a négy éves rémálom: az első helyzetgyakorlaton valóságos pofonok és csókok csattantak, az egyik osztálytársa, akinek akkor még a nevét sem tudta, ledugta a nyelvét a torkáig majd megpofozta. A színésznő azt mondta, az év végi vizsgán már teljesen meztelenül kellett előadnia a Rómeó és Júlia egyik jelenetét. Puszta félelemből hagyta magát, attól félt, ha ellenkezik, kirúgják. Szerinte az apja neve mentette meg attól, hogy komolyabb sérelem érje tanulmányai alatt.